Dah siem die pahn di fos die a di wiik wen di iivnin kom dong,
di disaipl dem wehn miit'op tugeda dah wan hous.
Ahn dehn wehn gat di duo dem lak'op,
bikaaz dehn wehn fried fi di Jewish liida dem.
Den aalava sodn Jesus apier deh stan op mongs dem ahn seh,
“Piis deh wid unu!”
Wen ihn seh dat,
ihn shuo dem ihn han dem ahn ihn said.
Wen di disaipl dem si seh dah wehn di Laad,
dehn wehn uova glad.
Jesus tel dem agen,
“Piis deh wid unu.
Siem wie how di Faada wehn sen mi,
dah rait so Ah deh sen unu.”
Wen Jesus seh dat,
ihn bluo pahn dem ahn tel dem,
“Mek di Holy Spirit kom pahn unu.
Enybady weh unu fargiv dehn sin,
dehn don get fargiv aredy,
bot if unu no fargiv dem,
den dehn sin don stie pan dem.”
Now Thomas,
weh dehn kaal di Twin,
dah wehn wan a di twelve disaipl dem,
bot ihn neva dedeh wen Jesus wehn kom.
So di ada disaipl dem tel im,
“Wi si di Laad!”
Bot Thomas tel dem,
“Di ongl wie Ah gwain biliiv,
dah if Ah si di huol dem weh di niel lef iina ihn han,
ahn put mi finga iina dem,
ahn if Ah shub mi han iina ihn said.”
Now eight diez lieta di disaipl dem wehn iina di hous agen,
ahn dis taim Thomas wende wid dem.
Di duo dem wehn lak'op ahn stil yet Jesus kom iin,
kom stan op mongs dem ahn seh,
“Piis deh wid unu.”
Den Jesus seh tu Thomas,
“Kom,
kom put yo finga yah ahn luk pahn mi han dem.
Strech out yo han ahn put'ih iina mi said.
Stap deh dout ahn biliiv,
Thomas.”
Thomas ansa im ahn seh,
“Mi Laad ahn mi God!”
Jesus tel Thomas,
“Weh hapm?
Yu ongl biliiv bikaaz yu deh si mi?
Pipl weh no si ahn stil biliiv,
dah dem weh bles fi chruut.”
Now Jesus wehn du plenty muo mirakl fronta ihn disaipl dem,
bot dem no get rait dong iina dis buk yah.
Demya tingz weh Ah wehn rait dong dehso,
Ah du'ih fi unu biliiv seh Jesus dah di Christ,
God Son;
ahn fi,
wen unu biliiv,
unu kyan get riil laif iina fi him niem.